JY LEES NOU Fikse Deon speel in 4 rolprente
Deon Lotz, “Bernard die Bliksem”, wat ’n affair het met Anaïs, kollega en vriendin van kosskrywer Clara Brand (Anna-Mart van der Merwe) in Dis koue kos, skat, is ’n besige man.
Benewens dié rolprent speel hy ook in die nuwe kortfilm HUM, en die vollengterolprent Shepherds and Butchers.
“In Koue kos was dit ’n groot uitdaging om real te wees en reg te laat geskied aan Marita van der Vyver se teks. Ons het saam drama geswot – dis lekker om te weet sy wou my en Anna-Mart vir dié rolle hê.”
Hy het net die hoogste lof vir Anna-Mart. “Sy is so professioneel en ’n vrygewige speler ... Jy word ingeslurp deur haar oë. Ek het amper ‘skuldig’ gevoel vir Bernard se onthalwe omdat hy haar karakter verneuk het.”
Hy het heerlik saam met regisseur Etienne Fourie op Koue kos gewerk. “Hy is baie puntenerig – skuif potplante en boeke totdat dit reg lyk. Ek is net so.”
Deon handhaaf ’n dolle werkspas. Volgende jaar word die rolprent Krotoa vrygestel, hy sien ook uit na die internasionale minireeks oor Madiba (waarin hy die rol van FW de Klerk vertolk) wat vorentoe uitgereik word, asook die fliek Blue Mauritius. “Fiksheid is ’n kopding, maar ek ry ook elke jaar die Argus (nou Kaapstad-fietstoer) en ek besoek die gimnasium.”
Op 52 voel hy vuur en vlam, gereed vir enige uitdaging. En dis danksy sy fikse lyf en kop, glo hy, dat hy so baie aanpak. Dis ’n soort adrenalien rush.
“Deesdae kry al hoe meer ouer vroulike akteurs en aktrises wonderlike rolle - Maggie Smith, Helen Mirren, Susan Sarandon, Meryl Streep, Sandra Prinsloo, Elize Cawood ... As jy ouer is, hoef jy jouself nie meer te bewys nie, jy kan jou passie geniet, terugploeg in die bedryf en ander inspireer.”
* Marguerite het dié onderhoud met Deon tydens kykNET se Silwerskermfees gedoen. Deon speel in vier films by die fees, Dis koue kos, skat, Shepherds and Butchers en die kortfilms HUM en The Man with the Heavy Leg.